Statybų bendrovė „Versina“ gręžiasi į atsinaujinančią energetiką 
Beveik tris dešimtmečius statybų sektoriuje veikianti statybos paslaugų bendrovė „Versina“ savo vardą jau įrašė į vienų reikšmingiausių Lietuvos nekilnojamojo turto (NT) projektų sąrašą. Tarp įgyvendintų projektų – nuo Kauno sporto halės rekonstrukcijos ir Telšių stadiono atnaujinimo iki Vilniaus bei Marijampolės regionų atliekų tvarkymo centrų statybų. Šiandien įmonė sėkmingai žengia į naują etapą – atsinaujinančios energetikos sektorių, kur jau įgyvendino pirmuosius vėjo jėgainių parkus Vaiguvoje ir Šakiuose.
„Patirtis yra mūsų stipriausias pagrindas. Per bendrovės gyvavimo laiką įgyvendinome daug įvairių projektų – nuo sudėtingų inžinerinių statinių iki didelės apimties infrastruktūros. Toks bagažas suteikia mums gebėjimą greitai orientuotis net ir naujose srityse, pavyzdžiui, vėjo energetikoje. Turime patyrusius inžinierius, stiprią projektų valdymo komandą ir partnerių tinklą, kuris leidžia efektyviai spręsti tiek techninius, tiek organizacinius klausimus“, – pasakoja įmonės „Versina“ vadovas Gediminas Banys.
Pasak jo, sustiprėti tiek statybų, tiek vėjo energetikos sektoriuje padėjo ne tik investicijos į darbuotojų kompetencijas, bet ir sėkmingas bendradarbiavimas su užsienio partneriais.
„Šiuo metu jaučiamės stiprūs šioje srityje ir esame pasirengę vis didesniems iššūkiams. Tai reiškia, kad mūsų klientai ne tik gauna laiku ir kokybiškai įgyvendintus statybos darbus, bet ir patikimą statybų partnerį“, – sako G. Banys.
Jo teigimu, vėjo energetikos reikšmė šiandien Lietuvai – itin svarbi, ir šio sektoriaus reikšmingumas tik toliau augs.
„Lietuvos energetinė nepriklausomybė tampa ne tik ekonominiu, bet ir geopolitiniu klausimu. Vėjo jėgainių parkai suteikia realią galimybę mažinti priklausomybę nuo importuojamų energijos išteklių, užtikrinti stabilias elektros kainas vartotojams ir prisidėti prie žaliosios transformacijos tikslų. Lietuva turi puikias gamtines sąlygas vėjo energijai, todėl esu įsitikinęs, kad ji taps vienu pagrindinių mūsų energetinio saugumo ramsčių“, – teigia G. Banys.
Sudėtingi procesai – tik patyrusioms komandoms
„Versinos“ projektų valdymo skyriaus direktorius Andrius Dulkys, dirbantis prie vėjo jėgainių statybos, pasakoja, kad tokie projektai reikalauja ypatingo tikslumo ir profesionalumo.
„Vėjo jėgainių statybą galima suskirstyti į kelis pagrindinius etapus: infrastruktūros įrengimą, elektrotechnikos darbus, pamatų įrengimą, jėgainių transportavimą, montavimą ir bandymus. Kiekvienas etapas turi savų niuansų, kurie lemia galutinį rezultatą. Pavyzdžiui, vien Šakių vėjo jėgainių parke buvo paklota apie 77 km kabelių. Skirtingai nei įprastuose statybos objektuose, čia klaidų būti negali, nes jas ištaisyti dažnai būna itin sudėtinga. Todėl ši statyba iš kiekvieno dalyvio reikalauja labai aukštos kvalifikacijos, specifinių žinių ir atsakomybės“, – sako A. Dulkys.
Jis pabrėžia, kad Vaiguvos ir Šakių vėjo parkai įmonei tapo svarbiomis pamokomis. „Net ir turint ilgą patirtį statybose, vėjo jėgainės suteikė naujų žinių bei kompetencijų. Tai projektai, kurie reikalauja ne tik technologinio pasiruošimo, bet ir nuolatinės komandos mokymosi bei tarptautinės patirties perėmimo“, – aiškina daugiau kaip 15 metų patirtį statybų srityje turintis projekto valdymo skyriaus direktorius.
Pasak jo, dirbant šioje srityje būtina skirti ypatingą dėmesį kokybės ir saugos užtikrinimui. 
„Atskirais statybos etapais dirba specialistai, turintys siaurą specializaciją – vieni įrengia pamatus, kiti – kelius, treti montuoja bokštus. Kokybė užtikrinama dirbant su žmonėmis, kurie savo sritį išmano tobulai. Visą statybos laikotarpį griežtai laikomasi darbų saugos reikalavimų, paskiriamas darbų saugos ir sveikatos koordinatorius. Be to, vėjo elektrinių gamintojai pateikia detalius nurodymus, kurių privalu laikytis. Tokia disciplina leidžia pasiekti maksimalų saugumą ir kokybę“, – pasakoja A. Dulkys.
Jo teigimu, Lietuvos inžinieriai niekuo nenusileidžia kolegoms iš kitų šalių, tačiau partnerių pagalba reikalinga dėl pačių vėjo jėgainių įrangos ir sprendimų. „Tokia kombinacija – vietinių profesionalų darbas ir tarptautinė patirtis – leidžia pasiekti aukščiausią rezultatą“, – tvirtina A. Dulkys.
Didelę įtaką vėjo elektrinių statybos darbams Lietuvoje turi ir klimato sąlygos. Pavyzdžiui, elektrinių montavimas galimas tik esant geroms meteorologinėms sąlygoms – tam keliami reikalavimai dėl kritulių, žaibavimo, vėjo greičio. „Tai papildomi iššūkiai, kuriems turime būti pasirengę“, – priduria „Versina“ projekto valdymo skyriaus direktorius.
Tikslas – augti ir toliau
Pasak G. Banio, įmonė į vėjo energetikos sektorių žengė ryžtingai ir čia ketina likti ilgam. 
„Mūsų tikslas – ne tik dalyvauti pavieniuose projektuose, bet tapti patikimu partneriu, galinčiu įgyvendinti kompleksinius sprendimus. Artimiausiais metais planuojame plėsti savo pajėgumus, gilinti specializuotas žinias ir siekti dar didesnio įsitraukimo į vėjo energetikos projektus Lietuvoje, o ateityje – galbūt ir kitose šalyse. Mūsų ambicija – kad „Versina“ vardas būtų siejamas su patikimumu ir kokybe šiame sparčiai augančiame sektoriuje“, – sako jis.
Tarp šiuo metu įgyvendinamų projektų – Klaipėdos savivaldybėje statomas gyvenamasis namas savivaldybės socialinio būsto fondui, rekonstruojamos Telšių ligoninės reanimacijos skyriaus patalpos bei kiti rangos projektai.

